Чин благословения кампана.

Благословен Бог наш:

Клир же поет 6-м гласом:

Царю небесный: посем чтется: Трисвятое: Отче наш: Господи помилуй, 12.

Слава, и ныне: Приидите, поклонимся: трижды.

И псалом 148:

Хвалите Господа с небес, хвалите Его в вышних. Хвалите Его вси Ангели Его: хвалите Его вся силы Его. Хвалите Его солнце и луна: хвалите Его вся звезды и свет. Хвалите Его небеса небес, и вода, яже превыше небес. Да восхвалят имя Господне: яко Той рече, и быша, Той повеле, и создашася. Постави я в век и в век века: повеление положи, и не мимо идет. Хвалите Господа от земли змиеве, и вся бездны: Огнь, град, снег, голоть, дух бурен, творящая слово Его: Горы и вси холми, древа плодоносна и вси кедри: Зверие и вси скоти, гади, и птицы пернаты: Царие земстии и вси людие, князи и вси судии земстии: Юноши и девы, старцы с юнотами. Да восхвалят имя Господне, яко вознесеся имя Того Единаго: исповедание Его на земли и на небеси. И вознесет рог людей Своих: песнь всем преподобным Его, сыновом израилевым, людем, приближающимся Ему.

Таже псалом 149:

Воспойте Господеви песнь нову, хваление Его в церкви преподобных. Да восхвалят имя Его в лице, в тимпане и псалтири да поют eму. Яко благоволит Господь в людех Своих, и вознесет кроткия во спасение. Восхвалятся преподобнии во славе, и возрадуются на ложах своих. Возношeния Божия в гортани их, и мечи oбоюду oстры в руках их: Сотворити отмщение во языцех, обличeния в людех, Связати цари их путы, и славныя их ручными oковы железными: Сотворити в них суд написан: слава сия будет всем преподобным eго.

Таже псалом 108:

Хвалите Бога во святых Его, хвалите Его во утверждении силы Его. Хвалите Его на силах Его, хвалите Его по множеству величествия Его. Хвалите Его во гласе трубнем, хвалите Его во псалтири и гуслех. Хвалите Его в тимпане и лице, хвалите Его во струнах и oргане. Хвалите Егo в кимвалех доброгласных, хвалите Егo в кимвалех восклицания. Всякое дыхание да хвалит Господа.

Слава, и ныне: Аллилуиа, трижды.

Диакон же глаголет eктению сию:

- Миром Господу помолимся: даже до «О плавающих:»

И абие прилагает сия:

- О eже благословити кампан сей, в славу святаго Имене Своего, небесным Своим благословением, Господу помолимся.

- О eже подати eму благодать, яко да вси слышащии звенение eго, или во дни или в нощи, возбудятся к славословию Имене Святаго Твоего, Господу помолимся.

- О eже гласом звенения eго утолитися и утишитися и престати всем ветром зельным, бурям же, громом и молниям, и всем врeдным безведриям, и злорастворeнным воздухом, Господу помолимся.

- О eже отгнати всю силу, коварства же и наветы невидимых врагов, от всех верных своих, глас звука eго слышащих, и к деланию заповедей своих возбудити я, Господу помолимся. О eже избавитися нам от всякия скорби:

- Заступи, спаси, помилуй:

- Пресвятую, Пречистую, Преблагословенную:

Возглас: Яко подобает Тебе всякая слава честь и поклонение:

Лик: Аминь.

По сих чтут псалом 28:

Принесите Господеви, сынове Божии, принесите Господеви сыны oвни, принесите Господеви славу и честь. Принесите Господеви славу имени Его: поклонитеся Господеви во дворе святем Его. Глас Господень на водах: Бог славы возгреме, Господь на водах многих. Глас Господень в крепости: глас Господень в великолепии. Глас Господа сокрушающаго кедры, и стрыет Господь кедры ливанския. И истнит я яко тельца ливанска, и возлюбленный яко сын eдинорожь. Глас Господа пресецающаго пламень oгня. Глас Господа стрясающаго пустыню, и стрясет Господь пустыню каддийскую. Глас Господень свершающий eлени, и открыет дубравы, и в храме Его всякий глаголет славу. Господь потоп населяет, и сядет Господь Царь в век. Господь крепость людем своим даст, Господь благословит люди своя миром.

По скончании же псалма, рекшу диакону: Господу помолимся, И клиру: Господи помилуй.

Иерей же чтет молитву сию:

Господи Боже наш, хотяй от всех верных Твоих всегда славимь и покланяемь быти, в ветсем завете рабу своему законоположнику Моисею трубы срeбряны сотворити, и сыном Аароновым жрецeм в ня, внегда жрети им Тебе, вострубити повелел eси, яко да услышавше людие Твои глас трубный, готови eже поклонитися Тебе будут, и ко eже жертвы приносити Тебе соберутся, и в бранех труб сих гласом оглашени, к побеждению врагов крепко вооружатся. И ныне, Владыко Пресвятый, смиренно молим Тя, призри милостивно на прилежное моление нас недостойных рабов Твоих, и кампан сей, к службе церкве твоея святыя, в славу же великолепаго и всесвятаго Имене Твоего сооруженный, небесным святым Твоим благословением и благодатию всеосвящающаго Твоего Духа благослови и освяти, и влей вонь силу благодати Твоея, яко да услышавше вернии раби Твои глас звука eго, в благочестии и вере укрепятся, и мужественно всем диавольским наветом сопротивостанут, и молитвами и всегдашним славословием Тебе истиннаго Бога сия победят, к церкви же на молитву и славословие Святаго имене Твоего, во дни и в нощи спешно, яко ведоми да ведутся: да утолятся же и утишатся, и престанут и нападающия бури ветренныя, грады же и вихри и громы страшнии и молния, и злораствореннии и вреднии воздухи гласом eго. Ты бо Господи Боже наш, не точию умными и одушевленными созданиями твоими, в славу Твою и в спасение и пользу верных твоих, но и бездушными, якоже Моисеовым жезлом, и медяною змиею в пустыни, вся яже хощеши преславная твориши и чудодействуеши: вся бо Тебе возможна суть, не возможно же ничтоже: и Тебе славу возсылаем, Отцу, и Сыну, и Святому Духу, ныне и присно, и во веки веков.

Лик: Аминь.

Иерей: Мир всем.

Лик: И духови твоему.

Диакон: Главы ваша Господеви приклоните.

Лик: Тебе Господи.

И всем предстоящим главы приклоншим чтет иерей тайно молитву сию:

Владыко Боже Отче Вседержителю, иже трубным гласом седмию жрец идущих пред кивотом свидения, иерихонским твeрдым стенам пасти и разрушитися сотворил eси, и вся во граде сущия в руце людей твоих предал eси: ты и ныне кампан сей небесным твоим благословением исполни, яко да глас звенения eго услышавше, противныя воздушныя силы далече от оград верных твоих отступят, и вся раздежeнныя их oгненныя, яже на нас, стрелы угаснут, трескания же молний, нападение града, и вся врeдныя воздухов злорастворeния, всесильною и крепкою десницею прогонима и удeржанна да утолятся, утихнут и отступят: вся бо Ты в славу Твою, к пользе и спасению нашему чрез посрeдства действуеши. И возглашает: Твое бо eсть, eже миловати и спасати ны, Боже наш, и Тебе славу возсылаем, Безначальному Отцу, со Единородным Твоим Сыном, и с Пресвятым, и Благим, и Животворящим Твоим Духом, ныне и присно, и во веки веков.

Лик: Аминь.

И взем иерей священную воду, кропит кампан от четырех стран eго сверху, окрест идый, глаголя:

Благословляется и освящается кампан сей окроплением воды сея священныя, во имя Отца, и Сына, и Святаго Духа, аминь. [Трижды.

Такожде и внутри eго кропя на четыре страны, тожде глаголет. Посем, взем кадильницу, кадит кампан от четырех стран, извне и внутрь eго.

Сия же eму совершающу, клирицы чтут псалом 69:

Боже, в помощь мою вонми, Господи, помощи ми потщися: Да постыдятся и посрамятся ищущии душу мою, да возвратятся вспять и постыдятся хотящии ми злая. Да возвратятся абие стыдящеся глаголющии ми: благоже благоже. Да возрадуются и возвеселятся о Тебе, вси ищущии Тебе Боже, и да глаголют выну, да возвеличится Господь, любящии спасение Твое. Аз же нищ eсмь и убог, Боже, помози ми: помощник мой и избавитель мой eси Ты, Господи не закосни.

Сим же совершившимся, диакон возглашает: Премудрость.

Чтец глаголет: Числ чтение.

Диакон: Вонмем.

Чтец же чтет паремию сию от четвертых книг Моисеовых, глава 10:

Рече Господь к Моисею, глаголя: Сотвори себе две трубы сребряны, кованы сотвориши я, и будут тебе на созвание сонма, и возставляти полки. И да вострубиши ими, и да соберется к тебе весь сонм, пред двeри скинии свидения. Аще же eдиною трубою вострубят, да приидут к тебе вси князи и тысященачальники израильтестии. И вострубите в знамение и воздвигнутся полцы, ополчающиися на востоки: И вострубите в знамение второе, и воздвигутся полцы, ополчающиися от севера. Знамением да вострубят в воздвижение их. И eгда соберете сонм, вострубите не в знамение. И сынове Аарони жрецы да вострубят трубами: и да будет вам законно вечно в роды ваша. Аще же изыдете на брань в земли вашей к супостатом сопротивящимся вам, и вострубите и назнаменуйте трубами, и воспомянется пред Господем, и избавитеся от враг ваших. И во днех веселия вашего, и в праздницех ваших, и в новомесячиих ваших, вострубите трубами на всесожжeния, и на жeртвы спасений ваших, и будет вам воспоминание пред Богом вашим: Аз Господь Бог ваш.

Посем поют, или чтут стихиры сия,

Глас 2: Земли и прочим стихиям, гнева ради Твоего, грех ради наших движимаго на ны, смущающимся и обуреваeмым, глас знамения сего, якоже Моисеовых сребряных труб услышав Господи, благоутробным Своим oком призри на ны, и не яростию Твоею обличи нас, но умилосердився пощади, всякаго страшнаго прещения Твоего избавляя, яко eдин милосерд.

Глас 1: Основания всея земли подвизаяй, Боже, и сотрясаяй eдин морское ложе, яко создатель всяческих, избави нас праведнаго Твоего прещения, гласом знамения сего отгоняя зельныя бури и ветры, громы же и молния: и бодрых нас и тщаливых всегда к твоему славословию сотвори, и ко исполнению святых Твоих заповедей, яко человеколюбец.

Слава, и ныне, глас 4:

Всячeская eдиною в начале собою непосредственне создавый Господи, ныне же вся посредственне действуяй гласом звона сего освященнаго, всякое уныние с ленивством от сердец верных Твоих отжени, страх же Твой в них с блгочестием вкорени и спешных на молитву, скорых же ко всякому благому делу Твоею силою сотвори, избавляя нас от всех наветов вражиих, и невредных от злорастворенных воздухов заветрения соблюдая: молитвами Богородицы и всех святых Твоих, яко eдин милосерд.

По скончании же сих, святитель или начальствуяй, рекшу диакону: Премудрость:

И лику: Честнейшую Херувим: Слава, и ныне: Господи помилуй, трижды, Благослови, творит oбычный дневный отпуст.